หุ้นยุโรปปิดบวกรับผลประกอบการเอกชน
ตลาดหุ้นยุโรปปิดบวกเมื่อคืนนี้ (13 ส.ค.) ขานรับผลประกอบการของบริษัทจดทะเบียนรายใหญ่ นอกจากนี้ ตลาดยังได้รับแรงหนุนจากการที่นักลงทุนคลายความวิตกกังวลเกี่ยวกับข่าวการลดค่าเงินหยวนของจีน 
14 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 1% ปิด (13 ส.ค.) ที่ 386.69 จุด, ดัชนี DAX ตลาดหุ้นเยอรมันปิดที่ 11,014.63 จุด เพิ่มขึ้น 90.02 จุด หรือ +0.82%, ดัชนี CAC-40 ตลาดหุ้นฝรั่งเศสปิดที่ 4,986.85 จุด เพิ่มขึ้น 61.42 จุด หรือ +1.25% และดัชนี FTSE 100 ตลาดหุ้นลอนดอนปิดที่ 6,568.33 จุด ลดลง 2.86 จุด หรือ -0.04%
นักลงทุนคลายความวิตกกังวลเกี่ยวกับข่าวการปรับลดค่าเงินหยวนของจีน หลังจากธนาคารกลางจีนออกแถลงการณ์ยืนยันว่าจะรักษาเสถียรภาพเงินหยวนให้อยู่ในระดับที่สมเหตุสมผล และมีความสมดุล นอกจากนี้ ธนาคารกลางจีนระบุว่ายังไม่มีเหตุผลทางด้านเศรษฐกิจที่จะสนับสนุนให้หยวนอ่อนค่าลงอย่างต่อเนื่อง
หุ้นของบริษัทที่เปิดเผยผลประกอบการแข็งแกร่งต่างก็พุ่งขึ้นเมื่อคืนนี้ และยังช่วยหนุนตลาดหุ้นยุโรปปิดในแดนบวกเป็นส่วนใหญ่ โดยหุ้น A.P. Moeller-Maersk พุ่งขึ้น 5.9% หุ้น Coca-Cola HBC ทะยานขึ้น 7.3% และหุ้น United Internet AG เพิ่มขึ้น 2.7% หุ้น LVMH Moet Hennessy Louis Vuitton SE ดีดตัวขึ้น 2.9% หลังจากที่ร่วงลงในช่วง 2 วันก่อนหน้านี้ อันเนื่องมาจากความวิตกกังวลเกี่ยวกับการปรับลดค่าเงินหยวนของจีน
นักลงทุนจับตาดูสภากรีซโหวตแผนปฏิรูปในวันนี้ ขณะที่นายยูคลิด ซาคาโลตอส รมว.คลังกรีซ เรียกร้องให้สมาชิกรัฐสภาลงมติให้ความเห็นชอบต่อกระบวนการฉุกเฉินในการอนุมัติร่างกฎหมายว่าด้วยข้อตกลงให้ความช่วยเหลือทางการเงินที่รัฐบาลกรีซทำไว้กับเจ้าหนี้ภายในการอภิปรายเพียงวันเดียว ทั้งนี้ กรีซมีกำหนดต้องชำระหนี้มากกว่า 3 พันล้านยูโรต่อธนาคารกลางยุโรป (ECB) ในวันที่ 20 ส.ค. ซึ่งหากกรีซไม่ได้รับเงินกู้เพิ่มเติมจากเจ้าหนี้ ก็จะประสบภาวะผิดนัดชำระหนี้